b'\n_START_ARTICLE_\nChenarul b\xc4\x83l\xc8\x9bilor\n_START_SECTION_\nDescrierea\n_START_PARAGRAPH_\nEste o plant\xc4\x83 acvatic\xc4\x83 amfibie, peren\xc4\x83, monoic\xc4\x83, mic\xc4\x83 cu o \xc3\xaen\xc4\x83l\xc8\x9bime de 2-12 cm. Rizomul este scurt, stolonifer (poart\xc4\x83 stoloni). Stolonii scur\xc8\x9bi \xc8\x99i sub\xc8\x9biri, cu r\xc4\x83d\xc4\x83cini \xc8\x99i frunze dispuse \xc3\xaen rozet\xc4\x83 la nodurile. Frunzele simple, grupate \xc3\xaen rozet\xc4\x83 bazal\xc4\x83, liniar subulate, plane, cilindrice sau semicirculare \xc3\xaen sec\xc8\x9biune, adeseori canaliculate, late de 1-2 mm \xc8\x99i lungi de 1-5-10 (-25) cm, vaginate la baz\xc4\x83. Scapul mai scurt dec\xc3\xa2t frunzele, rareori, de aceia\xc8\x99i lungime. Flori monoice, cu flori unisexuate, mascule \xc8\x99i femele, dispuse pe aceea\xc8\x99i plant\xc4\x83. Florile mascule sunt solitare, subsesile, dispuse pe un peduncul (scap) sub\xc8\x9bire, lung de 4 cm, ie\xc8\x99it din sub\xc8\x9bioara frunzelor bazale, cu caliciu format din 4 sepale, lung de 6-7 mm \xc8\x99i corol\xc4\x83 cilindric\xc4\x83, cu 4 lacinii;  stamine \xc3\xaen num\xc4\x83r de 4 cu o lungime de 1-2 cm. Florile femele sunt sesile, dispuse c\xc3\xa2te 2-3 la baza pedunculului florilor mascule, cu caliciu format din 2-4 (de obicei 3) sepale \xc3\xaenguste, libere \xc8\x99i o corol\xc4\x83 tubuloas\xc4\x83, bilabiat\xc4\x83 de 4-5 mm; stilul de circa 1 cm. Ovarul este superior, cu 2 loje (2 locular), numai \xc3\xaen una din ele se afl\xc4\x83 un ovul bazal. Fructul este o nucul\xc4\x83 eliptic\xc4\x83 cafenie, uscat\xc4\x83, indehiscent\xc4\x83, lung\xc4\x83 de 2 mm, cu un cioc format din stigmatul persistent. Fructul con\xc8\x9bine o singur\xc4\x83 s\xc4\x83m\xc3\xa2n\xc8\x9b\xc4\x83. Planta \xc3\xaenflore\xc8\x99te \xc3\xaen mai-iunie (mai rar p\xc3\xa2n\xc4\x83 \xc3\xaen septembrie). Cariotipul 2n=24.\n_START_SECTION_\nR\xc4\x83sp\xc3\xa2ndirea \xc3\xaen Rom\xc3\xa2nia\n_START_PARAGRAPH_\n\xc3\x8en Banat, \xc3\xaen lungul Dun\xc4\x83rii; M\xc4\x83cin (jude\xc8\x9bul Tulcea), pe marginea b\xc4\x83l\xc8\x9bilor; sporadic\xc4\x83 \xc3\xaen Dobrogea; Mun\xc8\x9bii Retezat, barajul R\xc3\xa2ul Mare; Lacul S\xc4\x83rat.'